REPUBLIKA SRBIJA

NARODNA SKUPŠTINA

01 Broj 06-2/242-21

16. jun 2021. godine

B e o g r a d

**Z A P I S N I K**

**SEDNICE PETOG VANREDNOG ZASEDANjA**

**NARODNE SKUPŠTINE REPUBLIKE SRBIJE U DVANAESTOM SAZIVU, ODRŽANE 16. JUNA 2021. GODINE**

Sednica je počela u 10 časova i 15 minuta.

Sednici je predsedavao dr Vladimir Orlić, potpredsednik Narodne skupštine.

Predsedavajući je, na osnovu službene evidencije o prisutnosti narodnih poslanika konstatovao da sednici prisustvuje 116 narodnih poslanika, a primenom elektronskog sistema za glasanje utvrđeno je da su u sali prisutna 144 narodna poslanika, odnosno da je prisutna većina od ukupnog broja svih narodnih poslanika i da postoje uslovi za rad Narodne skupštine.

Predsedavajući je obavestio da su sprečeni da sednici prisustvuju narodni poslanici Justina Pupin Košćal i Josip Broz.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Dušan Bajatović, Arđend Bajrami, Miloš Banđur, Jelisaveta Veljković, Mladen Grujić, Đorđe Dabić, Vladimir Đukanović, Milan Đurica, Ninoslav Erić, Ilija Životić, Marko Zeljug, dr Muamer Zukorlić, Krsto Janjušević, Bratislav Jugović, Dragomir Karić, Nandor Kiš, Marijana Krajnović, Stefan Krkobabić, Selma Kučević, Sofija Maksimović, prof. dr Vladimir Marinković, Vesna Marković, Dragan D. Marković, Jelena Mijatović, Svetlana Milijić, Olivera Nedeljković, Slađana Nikolić, Jovan Palalić, Đuro Perić, Mira Petrović, Tamara Pilipović, Milena Popović, Marina Raguš, Katarina Rakić, Goran Spasojević, Ivan Tasovac, Smilja Tišma, Srbislav Filipović, Ljiljana Kuzmanović-Vujaković i Jelena Kocić.

Narodna skupština je, većinom glasova, usvojila: Zapisnik Trinaeste sednice Prvog redovnog zasedanja Narodne skupštine Republike Srbije u 2021. godini, održane 25, 26. i 27. maja 2021. godine (od 150 prisutnih narodnih poslanika, 148 je glasalo za, a dva nisu glasala) i Zapisnik Četvrte posebne sednice Narodne skupštine Republike Srbije u Dvanaestom sazivu, održane 7. juna 2021. godine (od 150 prisutnih narodnih poslanika, 146 je glasalo za, a četiri nisu glasala).

Predsedavajući je podsetio da je sednica Petog vanrednog zasedanja Narodne skupštine Republike Srbije u Dvanaestom sazivu sazvana na Zahtev 235 narodnih poslanika, saglasno članu 106. stav 3. Ustava Republike Srbije, članu 48. stav 3. Zakona o Narodnoj skupštini i članu 249. Poslovnika Narodne skupštine, sa određenim dnevnim redom sadržanim u tom zahtevu.

Tako određen dnevni red je sledeći:

**1. Predlog zakona o izmenama i dopunama Zakona o penzijskom i invalidskom osiguranju**, koji je podnela Vlada (broj 011-934/21 od 28. maja 2021. godine)

**2. Predlog odluke o izmenama Odluke o izboru članova i zamenika članova odbora Narodne skupštine Republike Srbije**, koji je podnela Poslanička grupa „Aleksandar Vučić - za našu decu“ (broj 02-920/21 od 26. maja 2021. godine).

Predsedavajući je, saglasno članu 90. stav 1. Poslovnika, obavestio da su pozvani da sednici prisustvuju: prof. dr Darija Kisić-Tepavčević, ministar za rad, zapošljavanje, boračka i socijalna pitanja i Zoran Milošević, vršilac dužnosti pomoćnika ministra za rad, zapošljavanje, boračka i socijalna pitanja.

Zatim je Narodna skupština prešla na rad po dnevnom redu sednice, odnosno na **načelni pretres o 1. tački dnevnog reda - PREDLOGU ZAKONA O IZMENAMA I DOPUNAMA ZAKONA O PENZIJSKOM I INVALIDSKOM OSIGURANjU.**

Predsedavajući dr Vladimir Orlić, potpredsednik Narodne skupštine je, saglasno članu 157. stav 1. Poslovnika, otvorio načelni pretres o Predlogu zakona.

Uvodno izlaganje o Predlogu zakona podnela je predstavnik predlagača prof. dr Darija Kisić-Tepavčević, ministar za rad, zapošljavanje, boračka i socijalna pitanja.

U načelnom pretresu učestvovali su narodni poslanici: Milanka Jevtović Vukojičić, izvestilac Odbora za rad, socijalna pitanja, društvenu uključenost i smanjenje siromaštva, Jelena Žarić Kovačević, izvestilac Odbora za ustavna pitanja i zakonodavstvo, dr Milorad Mijatović, predstavnik Poslaničke grupe Socijaldemokratska partija Srbije, Misala Pramenković, predstavnik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, Života Starčević, zamenik predsednika Poslaničke grupe JEDINSTVENA SRBIJA (JS), Arpad Fremond, predstavnik Poslaničke grupeSAVEZ VOJVOĐANSKIH MAĐARA , hadži Milorad Stošić, predstavnik Poslaničke grupe PUPS - „Tri P“, Đorđe Milićević, predsednik Poslaničke grupe SOCIJALISTIČKA PARTIJA SRBIJE (SPS), Veroljub Arsić, predstavnik Poslaničke grupe „Aleksandar Vučić - za našu decu“ (zatim je predsedavajuća Marija Jevđić, potpredsednik Narodne skupštine, saglasno članu 27. i članu 87. st. 2. i 3. Poslovnika, produžila rad sednice Narodne skupštine i posle 18,00 časova), Samir Tandir, Sanja Jefić Branković, Marija Jevđić, dr Vesna Ivković, Nevena Đurić, prof. dr Jahja Fehratović, Danijela Veljović, Zagorka Aleksić, Jelena Mihailović, Borisav Kovačević i Olivera Ognjanović, nakon čega je predsedavajuća odredila pauzu u trajanju od jednog časa.

Posle pauze, sednica je nastavljena u 15 časova i 10 minuta.

U nastavku načelnog pretresa učestvovali su narodni poslanici: Radovan Arežina, Miloš Terzić, Milanka Jevtović Vukojičić, Ivan Ribać, Nevenka Kostadinova, Dušan Radojević, Ljiljana Malušić, Zoran Tomić, Ana Miljanić, Rajka Matović, Aleksandar Mirković, Uglješa Mrdić, Viktor Jevtović, Marijan Rističević, Dejan Kesar, Milimir Vujadinović, prof. dr Marko Atlagić, Adam Šukalo, Miodrag Linta, Milija Miletić, predstavnik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“ i Borisav Kovačević, predstavnik Poslaničke grupe PUPS - „Tri P“, nakon čega je predsedavajući dr Vladimir Orlić, potpredsednik Narodne skupštine, zaključio načelni pretres o Predlogu zakona.

Zatim je Narodna skupština prešla na **jedinstveni pretres o 2. tački dnevnog reda - PREDLOGU ODLUKE O IZMENAMA ODLUKE O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE.**

Predsedavajući dr Vladimir Orlić, potpredsednik Narodne skupštine je, saglasno članu 192. stav 3. Poslovnika, otvorio jedinstveni pretres o Predlogu odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom.

S obzirom na to da se niko od narodnih poslanika nije javio za reč predsedavajući je, na osnovu člana 98. stav 4. Poslovnika, zaključio jedinstveni pretres o Predlogu odluke.

Zatim je, saglasno članu 87. stav 5. Poslovnika, odredio sredu, 16. jun 2021. godine, sa početkom u 18 časova i 33 minuta, kao Dan za glasanje o tačkama dnevnog reda sednice Petog vanrednog zasedanja Narodne skupštine Republike Srbije u Dvanaestom sazivu.

Primenom elektronskog sistema za glasanje utvrđeno je da su u sali prisutna 173 narodna poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda – PREDLOG ZAKONA O IZMENAMA I DOPUNAMA ZAKONA O PENZIJSKOM I INVALIDSKOM OSIGURANjU**

Pošto je Narodna skupština obavila pretres Predloga zakona u načelu, a s obzirom na to da na Predlog zakona nisu podneti amandmani, Narodna skupština je, saglasno članu 160. stav 3. Poslovnika, odlučivala samo o Predlogu zakona u celini.

Narodna skupština je, većinom glasova (od 175 prisutnih narodnih poslanika, 173 su glasala za, a dva nisu glasala), usvojila Predlog zakona o izmenama i dopunama Zakona o penzijskom i invalidskom osiguranju, u celini.

**2. tačka dnevnog reda – PREDLOG ODLUKE O IZMENAMA ODLUKE O IZBORU ČLANOVA I ZAMENIKA ČLANOVA ODBORA NARODNE SKUPŠTINE REPUBLIKE SRBIJE**

Narodna skupština je, većinom glasova svih narodnih poslanika (od 177 prisutnih narodnih poslanika, 176 je glasalo za, a jedan nije glasao), usvojila Predlog odluke o izmenama Odluke o izboru članova i zamenika članova odbora Narodne skupštine Republike Srbije, sa ispravkom, u celini.

Pošto je Narodna skupština obavila razmatranje i odlučivanje o svim tačkama dnevnog reda sednice, predsedavajući dr Vladimir Orlić, potpredsednik Narodne skupštine je, saglasno članu 102. Poslovnika, zaključio sednicu Petog vanrednog zasedanja Narodne skupštine Republike Srbije u Dvanaestom sazivu.

Sednica je zaključena u 18 časova i 35 minuta.

GENERALNI SEKRETAR PREDSEDNIK

 Veljko Odalović Ivica Dačić